Irina Begu (33 de ani, 127 WTA) a avut de așteptat o zi întreagă, din cauza programului dat peste de cap de ploaie la French Open, însă așteptarea a meritat! Fiindcă, în turul II de la Roland Garros, în duelul cu cehoaica Linda Noskova (19 ani, 29 WTA), Irina a făcut un meci mare!
Deși a întâlnit o adversară de Top 30 mondial, în mare formă în acest an (17 victorii, 9 înfrângeri), Begu s-a descurcat de minune! Și și-a adjudecat victoria, după un meci de o oră și 15 minute, scor 6-4, 6-2. Pentru accederea în turul III, sportiva din România va fi răsplătită cu 158.000 de euro.
Și Begu are perspective bune de a-și egala cel mai bun rezultat la Roland Garros, atingerea optimilor. A reușit acest lucru, în două rânduri, în 2016 și 2022. Acum, având în vedere că o așteaptă o adversară abordabilă, de nivelul ei, învingătoarea meciului Gracheva (88 WTA) – Pera (80 WTA), Irina poate privi, cu optimism, spre runda următoare.
România la French Open 2024, feminin, simplu
Turul I
Sorana Cîrstea (30 WTA) – Blinkova (45 WTA) 3-6, 6-3, 6-7
Ana Bogdan (63 WTA) – Jacquemot (150 WTA) 6-1, 6-3
Jaqueline Cristian (67 WTA) – Ostapenko (10 WTA) 4-6, 5-7
Irina Begu (127 WTA) – Riera (115 WTA) 6-2, 6-2
Turul II
Begu – Noskova (29 WTA) 6-4, 6-2
Bogdan – Pavlyuchenkova (22 WTA)
Se va juca miercuri seara.